વડા પ્રધાન થેરેસા મેએ ટોરી બેકબેન્ચર્સનો ટેકો હાંસલ કરવા પ્રયાસો આદર્યાં હતાં. કોમન્સ ચેમ્બરમાં પોતાનાં બ્રેક્ઝિટ પ્લાન્સનો બચાવ કરવા સાથે તેમણે ચેતવણી આપી હતી કે બળવાખોર સાંસદો કોર્બીનની નેતાગીરી હેઠળની સરકાર લાવવાનું જોખમ વહોરી રહ્યા છે. તેમણે૧૯૨૨ કમિટી સમક્ષ ચેકર્સ ડીલ વિશે વિવાદ થયાનું સ્વીકાર્યું હતું. તેમણે કહ્યું હતું કે આ કોઈ દગો નથી. આપણે મુક્ત અવરજવરને અટકાવીશું. આપણે યુરોપિયન કોર્ટ ઓફ જસ્ટિસના અધિકારક્ષેત્રનો અંત લાવીશું. આપણે દર વર્ષે યુરોપિયન યુનિયનને અઢળક નાણા મોકલવાનું પણ અટકાવીશું. થેરેસા મે ઈયુ નાગરિકોને યુકે જોબ માર્કેટના પ્રાથમિકતા ઓફર કરશે તે મુદ્દે ડાઉનિંગ સ્ટ્રીટે ભારપૂર્વક ઈનકાર કર્યો હતો. હાઉસ ઓફ કોમન્સમાં એના સૌબ્રી અને નિકી મોર્ગન સહિતના રીમેઈનતરફી ટોરી સાંસદોએ વડા પ્રધાનને ટેકો આપ્યો હતો. જોકે, યુરોસેપ્ટિક સાંસદો તરફથી તેમને સીધો પડકાર સહન કરવો પડ્યો હતો.